Talous- ja sosiaalikomitean lausunto aiheesta "Ehdotus Neuvoston asetus Galileo-yhteisyrityksen perustamisesta"

(2002/C 48/08)

Neuvosto päätti 5. heinäkuuta 2001 Euroopan yhteisön perustamissopimuksen 172 artiklan nojalla pyytää talous- ja sosiaalikomitean lausunnon edellä mainitusta.

Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 6. marraskuuta 2001. Esittelijä oli Giannino Bernabei.

Talous- ja sosiaalikomitea hyväksyi 28. ja 29. marraskuuta 2001 pitämässään 386. täysistunnossa (marraskuun 28. päivän kokouksessa) seuraavan lausunnon. Äänestyksessä annettiin 107 ääntä puolesta 4:n pidättyessä äänestämästä.

1. Talous- ja sosiaalikomitean suositukset

Talous- ja sosiaalikomitea katsoo, että

- siviilikäyttöön tarkoitettu eurooppalainen Galileo-satelliittinavigointijärjestelmä on merkittävä tulevan maailmanlaajuisen navigointi- ja satelliittipaikannusjärjestelmän toteuttamisen kannalta sekä siksi, että teollisuuden, yritysten, kansalaisten ja eurooppalaisen yhteiskunnan käyttöön voidaan siten tuottaa huipputeknologiapalveluita yhteisön kansainvälisen kilpailukyvyn turvaamiseksi.

- kuten komitea korostaa 12. syyskuuta 2001 yksimielisesti hyväksymässään lausunnossa(1), on tarpeen hyväksyä pikaisesti yhteinen strategia, jossa noudatetaan "kaksikäyttöistä" ajatusmallia ja johon sisältyy selkeästi määritelty mandaatti sekä tarkkaan eritelty kehitysohjelma, jotta järjestelmän kaikkiin osatekijöihin ja palveluihin voidaan soveltaa kokonaisvaltaista lähestymistapaa.

- on kiireesti huolehdittava siitä, että - kuten samaisessa lausunnossa tähdennetään - "vuoden 2001 aikana käynnistetään EY:n perustamissopimuksen 171 artiklan mukainen yhteisyritys, minkä jälkeen perustetaan Euroopan Galileo-virasto" asianmukaisinta mallia noudattaen, ja kiirehdittävä myös turvallisuustoimien toteuttamista, minkä tulee nykyisen kansainvälisen tilanteen vuoksi ehdottomasti kuulua ensisijaisiin tavoitteisiin.

- yksityisen sektorin tulee voida jo nyt osallistua Galileo-järjestelmän kehittämiseen ja hyödyntämiseen sekä teknisesti että taloudellisesti sellaisen edistämisyhtiön kautta, jonka avulla voidaan toteuttaa maaliskuussa 2001 tehdyn aiesopimuksen mukaiset sitoumukset ja varmistaa Galileo-järjestelmälle jatkuva tuki sen kehitys-, rakennus- ja käyttöönottovaiheissa sekä toteuttaa järjestelmää ja sen mahdollisia sovelluksia koskeva järjestelmällinen ja jatkuva tiedotuskampanja EGNOS-järjestelmän kautta jo käytössä olevien sovellusten pohjalta.

Talous- ja sosiaalikomitea suosittaa Euroopan parlamentille, neuvostolle ja komissiolle, että

- ne huolehtivat viipymättä siitä, että EY:n perustamissopimuksen 171 artiklan mukainen yhteisyritys perustetaan ennen vuoden 2001 loppua.

- määräajaksi perustettavasta yhteisyrityksestä tehdään mahdollisimman avoin, joustava ja kevytrakenteinen ja että yhteisyrityksen rahoitusrakennetta muutetaan siten, että siihen sijoitetaan vain julkisia varoja, jotta vältettäisiin hankintasopimusten tekoon liittyvät eturistiriidat, joita yksityisestä rahoituksesta voisi aiheutua.

- taataan mahdollisuus sijoittaa yhteisyritykseen muutakin omaisuutta kuin rahaa, esimerkiksi laitteistoja ja ohjelmistoja, jotta kaikki osapuolet, erityisesti Euroopan avaruusjärjestö ESA, voivat osallistua yhteisyritykseen omien toimintatapojensa ja -edellytystensä mukaisesti.

- heti yhteisyrityksen perustamisen jälkeen perustetaan myös Galileon edistämisyhtiö, johon sekä julkinen että yksityinen sektori osallistuvat ja johon voidaan ohjata myös aiesopimuksessa mainittua yksityistä pääomaa, ja annetaan takeet siitä, että yksityisten sijoittajien rahoitusosuutta kasvatetaan asteittain ja että kehitys- ja validointivaiheen lopussa he ovat päävastuussa rahoituksesta.

- perustetaan kaksi yhteisyritykselle ja Galileon edistämisyhtiölle yhteistä elintä: institutionaalinen ohjausfoorumi sekä turvallisuutta ja yksityisyyden suojaa valvova elin.

- jo nyt ryhdytään valmistelemaan sellaisen organisaation perustamista kehitys- ja validointivaiheen lopussa, jonka toimintaedellytykset määrittää yhteisyritys ja joka voidaan toteuttaa yhteisön viraston tai eurooppayhtiön muodossa.

- yhteisyrityksen ja Galileon edistämisyhtiön perustamisen yhteydessä laaditaan myös EU:n ja ESA:n yhteinen kehitysstrategia, jossa määritellään toimintatavoille, välineille, toimille ja resursseille yhtenäiset puitteet maailmanlaajuisen satelliittivälitteisen navigointi- ja paikannusjärjestelmän (GNSS - Global Navigation Satellite System) ja siihen liittyvien sovellusten toteuttamiseksi.

2. Johdanto

2.1. Komissio ehdottaa asetusta, jolla on tarkoitus perustaa Galileo-yhteisyritys EY:n perustamissopimuksen 171 artiklan nojalla. Kyseinen artikla mahdollistaa yhteisyrityksen perustamisen tutkimusta ja teknologista kehittämistä varten. Yhteisyrityksellä on kolme päätehtävää:

- Galileo-järjestelmän kehitys- sekä rakennus- ja käyttöönottovaiheen toteuttaminen

- tarvittavien tutkimus- ja kehitystoimien käynnistäminen ESA:n välityksellä sekä jäsenvaltioiden toimien koordinointi

- yksityisten ja julkisten varojen kanavointi tähän tarkoitukseen.

2.1.1. Komission ehdottaman yhtiöjärjestyksen mukaan yhteisyritykseen osallistuvat komissio, ESA ja tietyt yksityiset yritykset. Yhteisyritys hoitaa ohjelman kehitysvaiheeseen liittyvät tarjouspyyntömenettelyt.

2.2. Talous- ja sosiaalikomitea on kiinnittänyt erittäin paljon huomiota Galileo-ohjelmaan. Se hyväksyi 12. syyskuuta 2001 yksimielisesti aihetta koskevan oma-aloitteisen lausuntonsa.

2.3. Lausunnossaan(2) komitea korostaa, että satelliittiviestintää varten tulee kehittää yhteinen ja yksiselitteinen strategia, jotta järjestelmän kaikkiin osatekijöihin ja palveluihin, jotka eivät rajoitu ainoastaan satelliittipaikannuksen tekniseen mekanismiin, voidaan soveltaa kokonaisvaltaista lähestymistapaa. Tällainen strategia tulee ottaa osaksi selkeää "kaksikäyttöistä" ajatusmallia, johon kuuluvat EU:n, WEU:n ja neuvostossa toimivan yhteisen ulko- ja turvallisuuspolitiikan sihteeristön toteuttaman yhteisön politiikan kaikki vastuualueet.

2.4. Komitean mielestä strategian toimista tulee toteuttaa ensisijaisesti seuraavat:

- Perustetaan vuoden 2001 aikana EY:n perustamissopimuksen 171 artiklan mukainen yhteisyritys ja tämän jälkeen Galileo-virasto, joiden perustaksi otetaan neljä tukipylvästä: institutionaalinen ohjausfoorumi, turvallisuutta ja yksityisyyden suojaa valvova elin, sääntelyelin ja operatiivinen elin.

- Määritellään palveluille yhteisön uuden lähestymistavan mukaiset standardit ja eritellään Galileo-järjestelmän aiheuttamat toimet.

- Toteutetaan asianmukaisia toimia sekä henkilöiden yksityisyyden ja yksityisyyttä koskevien oikeuksien suojelemiseksi että turvallisuuden varmistamiseksi.

- Käynnistetään samanaikaisesti yhteisyrityksen kanssa myös Galileon edistämisyhtiö ja tiedotuskampanja, jonka avulla järjestelmälle pyritään saamaan talous- ja yhteiskuntaelämän eri ryhmien sekä suuren yleisön mahdollisimman laaja hyväksyntä ja tuki siltä osin kuin kyseistä huipputeknologiaa käytetään tulevaisuudessa maailmanlaajuisesti ja sen yhteensopivuutta ja kilpailukykyä nykyisiin GPS- ja Glonass-järjestelmiin nähden joudutaan arvioimaan.

- Kiirehditään siirtymistä kehitys- ja validointivaiheesta siihen vaiheeseen, jolloin satelliitti lähetetään kiertoradalle ja Egnos-järjestelmä(3) liitetään Galileoon, jotta järjestelmän esimuodon modulaarista käyttöönottoa voidaan nopeuttaa ja antaa näin välittömästi käsitys tuotteen laadukkuudesta sekä tehdä järjestelmä tutuksi.

- Tehdään yhteistyötä ja varmistetaan täysi yhteentoimivuus Glonass- ja GPS-järjestelmien sekä niiden tulevien sovellusten kanssa ja vahvistetaan Galileolle varatut taajuuskaistat vuonna 2003 järjestettävässä Maailman radiohallintojen konferenssissa (WCR).

3. Yleistä

3.1. Komitea suhtautuu myönteisesti ehdotukseen neuvoston asetukseksi Galileo-yhteisyrityksen perustamisesta. Sen mielestä ehdotus on tärkeä askel sen varmistamiseksi, että eurooppalainen Galileo-järjestelmä voi toimia järjestelmällisesti ja kilpailukykyisesti ja että sen avulla voidaan taata siviilikäyttöön tarkoitettujen palvelujen riippumattomuus ja moitteeton toiminta.

3.2. Komitea on vakuuttunut siitä, että kun Galileo-ohjelmaa ja siihen liittyviä palveluja varten on ensin kehitetty asianmukainen strategia, johon edellä viitataan, niiden avulla voidaan osaltaan lisätä maailmanlaajuisesti ihmisten hyvinvointia mm. kohentamalla heidän elämänlaatuaan, lisäämällä yksilön arvostusta sekä vahvistamalla turvallisuuden ja yksityisyyden suojaa. Lisäksi näin voidaan edistää uusien yritysten, innovatiivisten palvelujen ja uusien ammattiryhmien kehittymistä sekä taloudellista ja sosiaalista yhteenkuuluvuutta.

3.3. Komitea katsoo, että yhteisön tasolla on laadittava yhtenäinen kehitysstrategia, jonka avulla pyritään kehittämään varmoja toimintarakenteita ja -tapoja sekä toimia Galileo-järjestelmän tunnettuuden lisäämiseksi ja vahvistamiseksi Euroopan unionin poliittisiin tavoitteisiin, turvallisuuteen ja markkinoihin liittyvien tarpeiden mukaisesti. Komitean mielestä komission ehdottama yhteisyrityksen perustaminen on välttämätön, mutta sellaisenaan riittämätön toimenpide mainitun tavoitteen saavuttamiseksi, sillä tavoitteet ja tasapaino, joihin sen avulla pyritään, ovat ristiriitaisia.

3.4. Komitean mielestä yhteisyrityksen perustaminen ilman, että samalla toteutetaan muitakin samansuuntaisia toimia, ei yksinään riitä takaamaan Galileo-hankkeen onnistumista. On nimittäin otettava huomioon panokset, joita liittyy uuden kilpailukykyisen ja innovatiivisen, siviilikäyttöön tarkoitetun satelliittinavigointi- ja paikannusjärjestelmän kehittämiseen kokonaan eurooppalaisin voimin sekä siihen, että järjestelmän lisäksi käytössä on muitakin erittäin kilpailukykyisiä, jo laajasti testattuja ja kansainvälisillä markkinoilla saatavilla olevia navigointi- ja paikannusjärjestelmiä.

3.5. Komitean mielestä välittömästi yhteisyrityksen perustamisen jälkeen on toteutettava seuraavat toimet:

- Perustetaan Galileon edistämisyhtiö, johon sekä julkinen että yksityinen sektori osallistuvat ja johon ohjataan aiesopimuksessa mainitut 200 miljoonaa EUR; edistämisyhtiössä tavoitteena tulee olla, että Galileo-järjestelmän kehitysvaiheen lopussa yksityiset sijoittajat ovat päävastuussa rahoituksesta.

- Perustetaan kaksi yhteisyritykselle ja edistämisyhtiölle yhteistä elintä: julkisen ja yksityisen sektorin toimijoille avoin institutionaalinen ohjausfoorumi sekä turvallisuutta ja yksityisyyden suojaa valvova elin, jonka avulla voidaan taata, että avoimuuteen, turvallisuuteen ja kansalaisten suojeluun liittyviä vaatimuksia noudatetaan.

3.6. Komitea katsoo, että jo nyt tulee ryhtyä valmistelemaan Euroopan Galileo-viraston tai Galileo-eurooppayhtiön perustamista yhteisyrityksen toimintakauden lopussa. Komitea on nimittäin sitä mieltä, että Galileo-järjestelmän rakentamisesta, käyttöönotosta ja käytöstä vastaavan organisaation rakenteen määrittelyn lykkääminen saattaisi vaarantaa sen toteuttamisen ja välittää sellaisen kuvan, että järjestelmää rakennetaan epävakaalle pohjalle. Tämä olisi ristiriidassa sen kanssa, että hankkeesta tulee aina viestiä myönteisessä ja menestyksekkäässä hengessä.

3.7. Galileon edistämisyhtiö on tarpeen, jotta yksityinen sektori voi osallistua teknisesti ja rahoituksellisesti järjestelmän ja sen sovellusten rakentamiseen kuitenkin niin, että vältetään mahdolliset eturistiriidat. Edistämisyhtiöllä tulee lisäksi olla avainrooli tiedotuskampanjassa, jossa esitellään Galileo-järjestelmää, sen teknisiä ominaisuuksia, taloudellisia ja yhteiskunnallisia soveltamismahdollisuuksia sekä mahdollisuuksia käyttää sitä monitoimipuitteissa rinnakkain matkaviestintäjärjestelmien, Grid-järjestelmien(4) ja muiden jo käytössä olevien maanpäällisten ja satelliittiverkkojen kanssa.

3.8. Siirtyminen Galileo-järjestelmän kehitys- ja validointivaiheesta (2004) rakennus- ja käyttöönottovaiheeseen (2007) ja varsinaiseen käyttövaiheeseen (2008) kestää kauan. Komitea korostaakin, että palveluntarjoajille ja yleisölle suunnatun jatkuvan tiedotus- ja viestintäkampanjan lisäksi tulee edistää järjestelmän sellaisten osasovellusten kehittämistä erityisesti lentonavigointikäyttöön, joissa sen moduuleja ryhdytään vaiheittain käyttämään Egnos-järjestelmän avulla.

4. Erityistä

4.1. Komitea on samaa mieltä siitä, että yhteisyrityksen tehtävänä tulee olla Galileo-ohjelman yhtenäisen hallinnoinnin varmistaminen, mutta toteaa, että varat tulisi saada yksinomaan julkiselta sektorilta ja että sijoitukset tulee voida tehdä myös laitteistojen ja/tai ohjelmistojen muodossa. Komitea yhtyy myös siihen näkemykseen, että yhteisyrityksen on oltava oikeushenkilö, joka voi tehdä kehitys- ja validointivaiheen loppuun saattamiseksi tarvittavat sopimukset ja toteuttaa vaadittavat toimet sekä määrittää Euroopan Galileo-viraston tai eurooppayhtiön perustamisedellytykset.

4.1.1. Komitean mielestä yhteisyrityksen tulee olla tehtäviensä ja määräaikaisuutensa mukaisesti joustava- ja kevytrakenteinen. Sen tulee tehdä sopimuksia ulkopuolisten osapuolten kanssa, ja siihen on voitava tehdä sijoituksia muussakin muodossa kuin rahana, esim. kehitys- ja validointivaiheessa tarvittavien laitteistojen ja ohjelmistojen valmistuksen muodossa. Sen hallinnossa tulee välttää raskaita rakenteita, joista koitui paljon ongelmia Euratomin puitteissa perustetussa yhteisyrityksessä.

4.1.2. Verotusjärjestelmän osalta voidaan todeta, että valtion, jossa yhteisyritys toimii, on varmistettava, että Galileo-yhteisyrityksen toimet saavat vapautuksen alv-verosta.

4.2. Komitean mielestä asetuksen johdanto-osan kahdestoista perustelukappale tulee muuttaa kuulumaan seuraavasti: "Tukholman Eurooppa-neuvosto totesi, että 'yksityinen sektori on valmis täydentämään julkisen sektorin rahoitusta hankkeen kehittelyvaiheessa'. Alaan liittyvien tärkeimpien teollisuusalojen edustajat - - Teollisuus voi osallistua joko sijoittamalla pääomaa yhteisyritykseen tai millä tahansa muulla tavalla, esimerkiksi Galileon edistämisyhtiön kautta. Teollisuuden osuus on yhteensä 200 miljoonaa EUR."

4.3. Johdanto-osan neljästoista perustelukappale tulisi muuttaa kuulumaan seuraavasti: "Yhteisyrityksen pääasiallisena tehtävänä on toteuttaa Galileo-ohjelman kehitysvaihe menestyksekkäästi ohjelmalle myönnettyjen julkisten varojen avulla. Varat voidaan myöntää rahallisina tai muina sijoituksina. Lisäksi yhteisyritys hallinnoi tärkeitä demonstraatiohankkeita."

4.4. Komitea ehdottaa, että asetuksen johdanto-osaan lisätään seuraavat uudet perustelukappaleet (viidestoista ja kuudestoista):

(15) Yhteisyrityksen rinnalle tulee perustaa Galileon edistämisyritys, johon sijoitetaan sekä julkista että yksityistä pääomaa aiesopimuksen mukaisesti. Yhteisyrityksen hallituksen tehtävänä on määritellä ja varmentaa kustannukset sekä laatia järjestelmän laajennus-, kehitys-, hyödyntämis- ja ylläpitojärjestelyitä. Edistämisyhtiö puolestaan toteuttaa jatkuvan tiedotuskampanjan, jossa Galileo-järjestelmää esitellään palveluntarjoajille ja potentiaalisille käyttäjille sekä yleisölle.

(16) Yhteisyritys ja Galileon edistämisyhtiö perustavat tarvittavia koordinointitoimia varten kaksi yhteistä, Euroopan komission johtamaa neuvoa-antavaa elintä: julkisen ja yksityisen sektorin toimijoille avoimen institutionaalisen ohjausfoorumin sekä turvallisuutta ja yksityisyyden suojaa valvovan elimen, jonka avulla voidaan taata, että avoimuuteen, turvallisuuteen ja kansalaisten suojeluun liittyviä vaatimuksia noudatetaan.

4.5. Galileo-yhteisyrityksen yhtiöjärjestys - liitteessä oleva 1 artikla

4.5.1. Artiklassa olevan 3 kohdan b alakohdan toinen luetelmakohta tulisi poistaa, sillä yritysten sijoittamat rahavarat tai muu omaisuus tulisi ohjata Galileon edistämisyhtiölle eikä yhteisyritykselle. Vain julkisen sektorin tulisi osallistua yhteisyritykseen.

4.5.2. Vastaavasti 4 kohdan kolmannen alakohdan tulee päättyä sanoihin "- - 30 päivän kuluessa". Siitä tulee siis poistaa seuraava virke: "Yksityiset yritykset voivat sijoittaa vain viisi miljoonaa EUR tai 250000 EUR, jos sijoitukset tehdään ennen 31. joulukuuta 2002."

4.6. Liitteessä oleva 2 artikla

4.6.1. Artiklan 3 kohdan ensimmäisen luetelmakohdan toinen ja kolmas virke tulee muuttaa kuulumaan seuraavasti:

- "Sen tulee varmistaa, että yhteisyritykseen osallistuneille yksityisille yrityksille annetaan vähintään niiden osuuteen suhteutettu etuoikeus päästä osakkaiksi navigointijärjestelmän rakentamisesta, käyttöönotosta ja käytöstä vastaavaan yritykseen."

4.6.2. Artiklan 3 kohtaan tulee lisätä kolmas luetelmakohta, joka kuuluu seuraavasti:

- "Yhteisyritys valmistelee ja organisoi järjestyneen ja pysyvän tiedotus- ja viestintäkampanjan, jonka avulla palveluntarjoajat ja suuri yleisö voidaan vakuuttaa osittaisten, mutta merkittävien sovellusten modulaarisen käyttövaiheen kehityksestä."

4.6.3. Lisäksi artiklaan tulee lisätä 4 kohta, joka kuuluu seuraavasti:

"4. Edellä 1, 2, ja 3 kohdassa mainittujen tehtävien hoidossa yhteisyritystä avustaa kaksi myöhemmin perustettavan Galileon edistämisyhtiön kanssa yhteistä neuvoa-antavaa elintä: institutionaalinen ohjausfoorumi sekä turvallisuutta ja yksityisyyden suojaa valvova elin, jonka avulla voidaan taata, että avoimuuteen, turvallisuuteen ja kansalaisten suojeluun liittyviä vaatimuksia noudatetaan."

4.7. Liitteessä oleva 7 artikla

4.7.1. Liitteessä olevan 7 artiklan 2 kohta tulee muuttaa kuulumaan seuraavasti:

"2. Hallintoneuvosto voi pyytää lausuntoa institutionaaliselta foorumilta sekä turvallisuutta ja yksityisyyden suojaa valvovalta elimeltä."

4.8. Liitteessä oleva 8 artikla

4.8.1. Liitteessä olevan 8 artiklan 3 kohtaan tulee lisätä 3 alakohta, joka kuuluu seuraavasti:

"3. Hallintoneuvosto käyttää apunaan kahta Euroopan komission johtamaa neuvoa-antavaa elintä: institutionaalista foorumia sekä turvallisuutta ja yksityisyyden suojaa valvovaa elintä. Kyseiset elimet perustetaan Galileon edistämisyhtiön perustamisen yhteydessä, ja niissä on oltava yhtä paljon kummankin osapuolen edustajia. Ne voivat antaa lausuntoja aiheista, joista hallintoneuvosto esittää niille lausuntopyynnön. Elimet perustetaan yhteisyrityksen kanssa yhtä pitkäksi määräajaksi. Ne koostuvat 30 jäsenestä, joista 15 jäsentä nimittää yhteisyrityksen hallintoneuvosto ja 15 jäsentä Galileon edistämisyhtiön hallintoneuvosto."

4.9. Galileon edistämisyhtiön perustaminen

4.9.1. Komitea suosittaa, että Galileon edistämisyhtiön perustamiseksi laaditaan yhtiön rakennetta koskeva suunnitelma, joka esitetään maaliskuussa 2001 tehdyn aiesopimuksen osapuolina oleville yksityisille yrityksille. Sekä julkisen että yksityisen sektorin tulisi osallistua yhtiön perustamiseen. Yhtiön tehtävänä olisi suunnitella järjestelmiä kustannusten määrittelemiseksi ja varmentamiseksi sekä laatia Galileo-järjestelmän laajennus-, kehitys-, hyödyntämis- ja ylläpitojärjestelyitä.

4.9.2. Yhtiön omistuksessa tulisi siirtyä asteittain täydestä julkisesta valvonnasta yksityisten sijoittajien suorittamaan valvontaan. Yksityisten tahojen tulisi prosessin päätteeksi olla päävastuussa yhtiön rahoituksesta, mutta kuitenkin niin, että julkiselle sektorille jäisi edelleen tekninen ja poliittinen valvonta ja vastuu.

4.9.3. Galileon edistämisyhtiön on voitava osallistua tasavertaisena osapuolena yhteisyrityksen ja edistämisyhtiön kahden yhteisen neuvoa-antavan elimen, institutionaalisen foorumin sekä turvallisuutta ja yksityisyyden suojaa valvovan elimen toimintaan. Kyseisten elinten tulee antaa lausuntoja edistämisyhtiön ja yhteisyrityksen pyynnöstä.

4.9.4. Palvelujen määrittelyyn ja järjestelmän suunnitteluun osallistumisen lisäksi edistämisyhtiön tulee osallistua aktiivisesti Galileo-järjestelmän tiedotus-, viestintä- ja tukikampanjaan vuonna 2008 alkavaan käyttövaiheeseen saakka.

Bryssel 28. marraskuuta 2001.

Talous- ja sosiaalikomitean

puheenjohtaja

Göke Frerichs

(1) EYVL C 311, 7.11.2001.

(2) EYVL C 311, 7.11.2001.

(3) Egnos, Galileo-järjestelmän eurooppalainen edeltäjä, on maanpäällinen infrastruktuuri, jonka avulla käytetään yhdysvaltalaiseen GPS-järjestelmään ja venäläiseen Glonass-järjestelmään perustuvaa satelliittinavigointijärjestelmää. Se takaa järjestelmän toimivuuden ja varoittaa käyttäjää viipymättä sellaisista toimintahäiriöistä, jotka voivat vaikuttaa geostationaaristen satelliittien välittämän signaalin laatuun.

(4) Grid on tietokoneen ja multimedian yhdistävä, yksinäyttöinen jaettu järjestelmä, josta esimerkkinä mainittakoon Umts-järjestelmä.